Ramaphosa vs. Sisulu: Nog ŉ kartets afgevuurDie stryd tussen pres. Cyril Ramaphosa en sy minister van toerisme, Lindiwe Sisulu, woed voort. (Foto’s: Twitter/GCIS) Die minister van toerisme, Lindiwe Sisulu, meen die presidensie se mediaspan het ŉ “doelbewuste wanvoorstelling” van haar vergadering met pres. Cyril Ramaphosa gemaak in nog ŉ aflewering van die dramatiese bekgeveg tussen Sisulu en haar kritici. Sisulu, ŉ dogter van oudpres. Nelson Mandela se kameraad Walter Sisulu, het voorverlede week ŉ omstrede meningstuk geskryf waarin sy te velde trek teen swart regters. Die rubriek het ŉ herrie ontketen en reaksie van nie net die waarnemende hoofregter en verskeie ander instellings nie, maar ook die presidensie self ontlok. Die 67-jarige minister het in die mengingstuk, “Hi Mzansi, have we seen justice”, onder meer na ongenoemde senior regters as “geestelik gekoloniseerde Afrikane” verwys wat maar “te bly is om die spoeg op te lek van diegene wat verkeerdelik daarop aanspraak maak dat hulle die meerderes is”. Die presidensie het Donderdagaand in ŉ verklaring gesê Ramaphosa het die minister tydens ŉ vergadering tereggewys oor haar uitlatings en spesifiek oor haar aanval op die regbank. Luidens dié verklaring het Sisulu toegegee dat haar woorde “onvanpas” was. “Minister Sisulu trek die verklaring terug en bevestig haar steun vir die regbank,” lui die verklaring. Dit lees voorts: “Ek aanvaar dat my rubriek teen die regbank en veral swart regters ongegronde, ongevraagde en diep kwetsende opmerkings gemaak het. “Ek trek my kwetsende opmerkings onvoorwaardelik terug. Ek erken dat baie vroue- en mansregters tans en in die verlede hul land op die regbank met toewyding en patriotisme gedien het en dat sommige geweldige opoffering gemaak het in die stryd teen apartheid en kolonialisme. “Ek vra om verskoning vir en betreur die pyn wat ek vir die regbank veroorsaak het.” Die ink op dié verklaring was kwalik koud, of Sisulu het nog ŉ verklaring uitgereik waarin sy ontken dat sy “berou uitgespreek het” oor die meningstuk of ingestem het om dit terug te trek of verskoning daarvoor te vra. Luidens die jongste Sisulu-verklaring het die minister die president inderdaad Woensdag op sy versoek ontmoet nadat hy ongemaklik was met ŉ spesifieke gedeelte van haar rubriek. Ramaphosa het glo voorgestel dat ŉ derde party of tussenganger help met die bewoording van die spesifieke sin wat hom aanstoot gegee het. ???? Media Statement ???? pic.twitter.com/QczNgHR1zd — Lindiwe Sisulu (@LindiweSisuluSA) January 21, 2022 “Ons het ŉ volwasse en sinvolle vergadering gehad en het dit op goeie voet afgehandel. Die president het my inteendeel [Donderdag] gebel en die spesifieke gedeelte – wat gewysig is – en wat hom geaffronteer het, voorgelees. Ons het ons bespreking vriendelik afgesluit,” sê Sisulu. Haar kantoor sê die minister respekteer die kantoor van die presidensie en dié van die president, maar sy is nietemin bekommerd “dat die president se mediaspan doelbewus moedswillig” was in die verklaring wat uitgestuur is. Dít omdat sy wat Sisulu is in geen stadium van die gesprek deur Ramaphosa berispe is nie. Sisulu hou ook vol dat sy glad nie ingestem het om verskoning te vra vir die rubriek nie. Sy het net ingestem om ŉ spesifieke sin, met betrekking tot die regbank en een waarteen die president kapsie gemaak het, te heroorweeg. Sisulu se snydende opmerkings het hewige debat veroorsaak en is olie op die vuur van bespiegelings dat sy beoog om in Desember vanjaar, tydens ŉ ANC-konferensie, Ramaphosa as partyleier uit te daag.